
 EVROPSKA   KOMISIJA   

Bruselj, 16.9.2015    COM(2015) 449 final       POROČILO KOMISIJE EVROPSKEMU PARLAMENTU IN SVETU   o izvajanju pooblastila za sprejemanje delegiranih aktov, prenesenega na Komisijo na  podlagi Uredbe (EU) št. 305/2011 Evropskega parlamenta in Sveta z dne 9. marca 2011 o  določitvi usklajenih pogojev za trženje gradbenih proizvodov in razveljavitvi Direkti ve  Sveta 89/106/EGS  


POROČILO KOMISIJE EVROPSKEMU PARLAMENTU IN
SVETU
o izvajanju pooblastila za sprejemanje delegiranih aktov, prenesenega na Komisijo na podlagi Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS
1. 
UVOD
V Uredbi (EU) št. 305/2011 Evropskega parlamenta in Sveta o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS
 so določeni pogoji za trženje gradbenih proizvodov z uvedbo usklajenih pravil o navajanju lastnosti gradbenih proizvodov v zvezi z njihovimi bistvenimi značilnostmi in o uporabi oznake CE na teh proizvodih. 
Za dosego ciljev Uredbe (EU) št. 305/2011, tj. zlasti odpravljanje omejitev in izogibanje omejitvam za dostopnost gradbenih proizvodov na trgu, je z navedeno uredbo ob upoštevanju pogojev iz členov 61, 62 in 63 na Komisijo preneseno pooblastilo za sprejemanje delegiranih aktov za nekatere zadeve, navedene v členu 60.
V členu 61 Uredbe (EU) št. 305/2011 so opisani začasen obseg pooblastila ter obveznosti glede uradnega obveščanja o sprejetih delegiranih aktih in poročanja o izvajanju pooblastil Evropskemu parlamentu in Svetu.
V členu 62 so določeni pogoji za preklic pooblastila, v členu 63 pa pravila, ki urejajo nasprotovanje delegiranim aktom s strani Evropskega parlamenta ali Sveta.
Uredba (EU) št. 305/2011 se v celoti uporablja od 1. julija 2013. Komisija je od takrat večkrat izvajala pooblastilo, preneseno nanjo v skladu s členom 60.

2. 
PRAVNA PODLAGA
To poročilo se zahteva s členom 61(1) Uredbe (ES) št. 305/2011. V skladu s to določbo se pooblastilo za sprejemanje delegiranih aktov iz člena 60 prenese na Komisijo za petletno obdobje od 24. aprila 2011 in Komisija mora pripraviti poročilo o pooblastilu najpozneje šest mesecev pred iztekom petletnega obdobja.

Pooblastilo se samodejno podaljša za petletno obdobje, razen če ga Evropski parlament ali Svet ne prekliče v skladu s členom 62 Uredbe (EU) št. 305/2011.

S členom 60 Uredbe (EU) št. 305/2011 je Komisija pooblaščena za sprejemanje delegiranih aktov, ki se nanašajo na naslednje zadeve:

a) po potrebi določitev bistvenih značilnosti ali mejnih vrednosti za določene družine gradbenih proizvodov, glede katerih proizvajalec v skladu s členi od 3 do 6 navede lastnosti proizvoda proizvajalca, ko je dan na trg, in sicer glede predvidene uporabe po ravneh ali razredih ali opisno;

b) pogoje, pod katerimi se lahko elektronsko obdelujejo izjave o lastnostih, da bi bile na voljo na spletni strani v skladu s členom 7;

c) spremembo obdobja, v katerem proizvajalci v skladu s členom 11 hranijo tehnično dokumentacijo in izjavo o lastnostih, po tem ko je bil gradbeni proizvod dan na trg, in sicer na podlagi pričakovane življenjske dobe in vloge gradbenega proizvoda v gradbenih objektih;

d) spremembo Priloge II in po potrebi sprejetje dodatnih postopkovnih pravil v skladu s členom 19(3), da bi se zagotovila skladnost z načeli iz člena 20 ali uporaba postopkovnih pravil iz člena 21 v praksi;

e) prilagoditev Priloge III, razpredelnice 1 iz Priloge IV in Priloge V tehničnemu napredku;
f) določitev in prilagoditev razredov lastnosti zaradi prilagajanja tehničnemu napredku v skladu s členom 27(1);
g) pogoje, pod katerimi za gradbeni proizvod velja, da izpolnjuje določeno raven ali določen razred lastnosti v skladu s členom 27(5) brez preskušanja ali nadaljnjega preskušanja, vendar le, če pri tem ni ogroženo izpolnjevanje osnovnih zahtev za gradbene objekte;
h) prilagoditev, določitev in spremembo sistemov ocenjevanja in preverjanja nespremenljivosti lastnosti v skladu s členom 28 v zvezi z danim proizvodom, dano družino proizvodov ali danimi bistvenimi značilnostmi in v skladu s:
(i) pomenom proizvoda ali omenjenih bistvenih značilnosti za osnovne zahteve za gradbene objekte;
(ii) vrsto proizvoda;
(iii) vplivom sprememb bistvenih značilnosti gradbenega proizvoda med pričakovano življenjsko dobo proizvoda in
(iv) dovzetnostjo za napake v proizvodnji.
Takoj ko Komisija sprejme delegirani akt, o tem istočasno uradno obvesti Evropski parlament in Svet (člen 61(2)).
Pooblastilo za sprejemanje delegiranih aktov je preneseno na Komisijo pod pogoji iz členov 62 (preklic pooblastila) in 63 (nasprotovanje delegiranim aktom) (člen 61(3)).
3.
IZVAJANJE POOBLASTILA
3.1 Posvetovanje pred sprejetjem akta
Komisija se je v duhu odprtosti in preglednosti med pripravo delegiranih aktov v skladu z Uredbo (EU) št. 305/2011 vedno posvetovala s strokovnjaki, ki so jih imenovale države članice, in zadevnimi deležniki na rednih namenskih sestankih strokovnjakov ter s pisnimi posvetovanji. Pred temi posvetovanji so bile vse države članice pozvane, naj imenujejo strokovnjake, ki bi sodelovali pri teh posvetovanjih. K sodelovanju pri teh dejavnostih posvetovanja je bil prav tako pozvan Evropski parlament. Dokumenti, ki se nanašajo na ta posvetovanja, so bili istočasno poslani Evropskemu parlamentu in Svetu, kot je določeno v skupnem dogovoru o delegiranih aktih. Pri pripravi končnih različic delegiranih aktov so se upoštevale pripombe iz teh posvetovanj.

Poleg tega je Komisija države članice in predstavnike industrije obvestila o napredku, doseženem pri osnutkih delegiranih aktov v različnih fazah njihove priprave, da bi v te postopke vključila vse akterje v gradbeništvu ter da bi se vsi zadevni deležniki zavezali rezultatom teh postopkov, s čimer bi se ustvarili pogoji za celovito podporo prihodnjim delegiranim aktom.

3.2 Veljavni delegirani akti
Trenutno je veljavnih šest delegiranih uredb, po tem ko jih je Komisija sprejela na podlagi pooblastila, prenesenega nanjo s členom 60 Uredbe (EU) št. 305/2011, in ko so uspešno prestali rok za nasprotovanje sozakonodajalcev.
1. Prvi delegirani akt, ki ga je sprejela Komisija, je bila Delegirana uredba Komisije (EU) št. 157/2014
 z dne 30. oktobra 2013 o pogojih za objavo izjave o lastnostih gradbenih proizvodov na spletnem mestu. Ta uredba, sprejeta v skladu s členom 7(3) in členom 60(b) Uredbe (EU) št. 305/2011, je bila bistvena pri omogočanju uporabe novih informacijskih tehnologij v okviru izjav o lastnostih gradbenih proizvodov ter s tem nižjih stroškov, ki nastanejo za njihove proizvajalce in gradbeni sektor na splošno.

2. Komisija je nadalje sprejela dva delegirana akta v skladu s členom 60(e) Uredbe (EU) št. 305/2011, s katerima se spreminjata prilogi III in V k Uredbi:

· Delegirana uredba Komisije (EU) št. 574/2014
 z dne 21. februarja 2014 o spremembi Priloge III k Uredbi (EU) št. 305/2011 Evropskega parlamenta in Sveta o vzorcu, ki se uporablja za pripravo izjave o lastnostih gradbenih proizvodov. Ta uredba je bila sprejeta zaradi prilagoditve tehničnemu napredku, da se zagotovi prilagodljivost, potrebna zaradi različnih vrst gradbenih proizvodov in proizvajalcev, ter da se poenostavi izjava o lastnostih.

· Delegirana uredba Komisije (EU) št. 568/2014
 z dne 18. februarja 2014 o spremembi Priloge V k Uredbi (EU) št. 305/2011 Evropskega parlamenta in Sveta glede ocenjevanja in preverjanja nespremenljivosti lastnosti gradbenih proizvodov. Ta uredba je bila sprejeta zaradi prilagoditve tehnološkemu napredku, pravne varnosti in doslednosti opisov in izrazov, uporabljenih v Prilogi V k Uredbi (EU) št. 305/2011.

3. Nazadnje je Komisija na zahtevo industrije sprejela tri delegirane akte v skladu s členom 27(5) in členom 60(g) Uredbe (EU) št. 305/2011, da bi se lahko uporabili poenostavljeni postopki, natančneje klasifikacija brez preskušanja določenih proizvodov, to so:

· Delegirana uredba Komisije (EU) št. 1291/2014
 z dne 16. julija 2014 o pogojih za klasifikacijo brez preskušanja lesnih plošč iz standarda EN 13986 ter notranjih in zunanjih oblog iz masivnega lesa iz standarda EN 14915 glede na njihovo požarno odpornost, ko se uporabljajo kot stenska in stropna obloga;

· Delegirana uredba Komisije (EU) št. 1292/2014
 z dne 17. julija 2014 o pogojih za klasifikacijo brez preskušanja določenih lesenih talnih oblog brez premaza v skladu z EN 14342 glede na njihove požarne lastnosti;

· Delegirana uredba Komisije (EU) št. 1293/2014
 z dne 17. julija 2014 o pogojih za klasifikacijo kovinskih profilov za notranji omet, zajetih v harmoniziranem standardu EN 13658-1, kovinskih profilov za zunanji omet, zajetih v harmoniziranem standardu EN 13658-2, ter pomožnih in dodatnih kovinskih profilov, zajetih v harmoniziranem standardu EN 14353, glede na njihovo požarno odpornost brez preskušanja.

3.3 Delegirani akti v pripravi
Vsakodnevno izvajanje uredbe o gradbenih proizvodih jasno kaže, da je treba sprejeti delegirane akte različnih vrst, ki se odzivajo na zahteve deležnikov po obravnavanju tehničnega in regulativnega razvoja v zvezi z določenimi gradbenimi proizvodi, pogosto povezanimi z nekaterimi od njihovih bistvenih značilnosti. Ti delegirani akti so potrebni za dosego ciljev Uredbe (EU) št. 305/2011, tj. zlasti odpravljanje omejitev in izogibanje omejitvam za dostopnost gradbenih proizvodov na trgu ter zmanjšanje upravnih in gospodarskih bremen za gradbeništvo na splošno.

Skladno s tem je Komisija na dan sprejetja tega poročila začela tudi postopek priprave ali sprejetja naslednjih delegiranih aktov ali njihove objave v Uradnem listu Evropske unije: 
1.
Uredba o klasifikaciji glede na odziv na ogenj
;
2.
Sklep o sistemih ocenjevanja in preverjanja nespremenljivosti lastnosti za prezračevalne vode in cevi
;
3.
Sklep o sistemih ocenjevanja in preverjanja nespremenljivosti lastnosti za geosintetične proizvode
; 
4.
Sklep o sistemih ocenjevanja in preverjanja nespremenljivosti lastnosti za proizvode za projektiranje kanalizacijskih sistemov
;
6.
Uredba o pogojih za klasifikacijo brez preskušanja lepljenega lameliranega lesa in proizvodov iz konstrukcijskega zobato spojenega masivnega lesa

7.
Uredba o pogojih za klasifikacijo brez preskušanja zunanjih in notranjih ometov ter malte za zunanje in notranje omete
.
V prihodnosti se bodo zaradi hitrega tehničnega napredka in razvijajočih se potreb gradbeništva še naprej zahtevali drugi podobni delegirani akti. Dodatni delegirani akti bi se lahko kot potrebni opredelili v prihodnjem poročilu o izvajanju Uredbe (EU) št. 305/2011, ki se zahteva v skladu s členom 67(2) te uredbe.

3.4 Nasprotovanje delegiranim aktom
V skladu s členom 63 Uredbe (EU) št. 305/2011 lahko Evropski parlament ali Svet nasprotuje delegiranemu aktu v treh mesecih od datuma uradnega obvestila, kar se lahko podaljša za dodatne tri mesece. Če Evropski parlament ali Svet nasprotuje delegiranemu aktu v tem roku, akt ne začne veljati.

Niti Evropski parlament niti Svet nista nasprotovala nobenemu od delegiranih aktov iz oddelka 3.2
.

Evropski parlament ali Svet je po uradnem obvestilu o sprejetih delegiranih aktih
 iz oddelka 3.2 Komisijo pozval, naj odgovori na vprašanja v zvezi z ustreznim razumevanjem vsebine teh delegiranih aktov. Komisija je nanje pravočasno odgovorila in se odločila, da to gradivo skupaj z ustreznimi delegiranimi akti objavi na svojem spletišču
, da bodo na vpogled vsem deležnikom.

Nekatere države članice so izrazile pomisleke o obsegu pooblastil za sprejemanje delegiranih aktov, ki se Komisiji odobri v skladu s členoma 60(e) in 60(f) Uredbe (EU) št. 305/2011. V teh določbah je pooblastilo omejeno samo na „prilagajanje tehničnemu napredku“. Vendar se je ta pojem štel za dovolj širokega, da zajema predlagane tehnične prilagoditve prilog III in V k Uredbi (EU) št. 305/2011, ter tako ni oviral začetka veljavnosti delegiranih aktov, s katerimi se spreminjata navedeni prilogi.

Svet je uporabil možnost podaljšanja obdobja za nasprotovanje v zvezi s prvim delegiranim aktom, sprejetim na podlagi Uredbe (EU) št. 305/2011, da bi podrobno razpravljal o odgovorih Komisije na vprašanja, ki so se nanašala na delegirano uredbo o pogojih za objavo izjave o lastnostih gradbenih proizvodov na spletnem mestu. Na podlagi tega podaljšanja je bilo razvidno, da so države članice želele, da bi bile pred sprejetjem delegiranih aktov nadalje obveščene o osnutkih teh aktov, njihovi utemeljitvi in razlagi. Komisija se je na to željo odzvala z okrepljenim posvetovanjem in informacijami, ki jih je zagotovila v različnih fazah priprave.

4. 
SKLEP
Komisija meni, da je delegirana pooblastila izvedla v okviru obsega, ki je bil nanjo prenesen z Uredbo (EU) št. 305/2011.

Pooblastilo, preneseno s členom 60 Uredbe (EU) št. 305/2011, se podaljša v skladu s členom 61(3) navedene uredbe zaradi hitrega tehničnega napredka in razvijajočih se potreb gradbeništva, zaradi katerih je treba sprejeti akte na ravni EU o različnih zadevah iz člena 60 navedene uredbe.

Komisija Evropski parlament in Svet poziva, naj se seznanita s tem poročilom.
� UL L 88, 4.4.2011, str. 5.


� UL L 52, 21.2.2014, str. 1.


� UL L 159, 28.5.2014, str. 41.


� UL L 157, 27.5.2014, str. 76.


� UL L 349, 5.12.2014, str. 25.


� UL L 349, 5.12.2014, str. 27.


� UL L 349, 5.12.2014, str. 29.


� Sprejeta 1. julija 2015. Pravica Evropskega parlamenta in Sveta do nasprotovanja preneha veljati 1. oktobra 2015.


� Sprejet 8. julija 2015. Pravica Evropskega parlamenta in Sveta do nasprotovanja preneha veljati 8. oktobra 2015.


� Sprejet 1. julija 2015. Pravica Evropskega parlamenta in Sveta do nasprotovanja preneha veljati 1. oktobra 2015.


� Sprejet 1. julija 2015. Pravica Evropskega parlamenta in Sveta do nasprotovanja preneha veljati 1. oktobra 2015.


� Trenutno v postopku notranjega posvetovanja na Komisiji.


� Trenutno v postopku notranjega posvetovanja na Komisiji.


� Obdobje za nasprotovanje delegiranim aktom iz oddelka 3.3 se še ni začelo ali izteklo.


�Kot je določeno v členu 61(2) Uredbe (EU) št. 305/2011.


� Glej pogosta vprašanja za nekatere delegirane akte, ki so na voljo na: http://ec.europa.eu/growth/sectors/construction/product-regulation/index_en.htm.





SL

 
SL


